স্পোর্টস ডেস্ক: গোল্ডেন বুট জয়ের দৌড়ে আরো এগিয়ে গেলেন ইংলিশ অধিনায়ক হ্যারি কেন। মঙ্গলবার কলম্বিয়ার বিপক্ষে একটি গোল করেছেন তিনি। বর্তমানে তার মোট গোল সংখ্যা ছয়টি। কলম্বিয়ার বিপক্ষে ম্যাচে নামার আগে তার গোল সংখ্যা ছিল পাঁচটি। এই ম্যাচে পেনাল্টি থেকে গোল করেন হ্যারি কেন। এদিন তিনিই পান ম্যাচ সেরা খেলোয়াড়ের পুরস্কার।রাশিয়া বিশ্বকাপে দ্বিতীয় রাউন্ড শেষে গোল্ডেন বুট জয়ের দৌড়ে সবার উপরে রয়েছেন হ্যারি কেন। ছয়টি গোলের মধ্যে তার একটি হ্যাটট্রিক রয়েছে। আর ছয়টি গোলের মধ্যে তিনি তিনটি গোল করেছেন পেনাল্টি থেকে। তিনি তিউনিসিয়ার বিপক্ষে দুইটি, পানামার বিপক্ষে তিনটি ও কলম্বিয়ার বিপক্ষে একটি করে গোল করেছেন। দ্বিতীয় রাউন্ড শেষে গোল্ডেন বুট জয়ের দৌড়ে দ্বিতীয় অবস্থানে রয়েছেন বেলজিয়ামের রোমেলু লুকাকু। চারটি গোল করেছেন তিনি। পর্তুগীজ অধিনায়ক ক্রিশ্চিয়ানো রোনালদোও চারটি গোল করেছেন। কিন্তু তার দল দ্বিতীয় রাউন্ড থেকে বিদায় নিয়েছে। রাশিয়া বিশ্বকাপে প্রথম খেলোয়াড় হিসাবে হ্যাটট্রিক করে রোনালদো। রাশিয়ার আর্টেম ডিজুবা করেছেন তিনটি গোল। তার সতীর্থ ডেনিশ চেরিশেভও তিনটি গোল করেছেন। ফ্রান্সের কাইলিয়ান এমবাপ্পে করেছেন তিনটি গোল।